Predkladacia  správa

V súlade s § 19 ods.1 písm. d) zákona č.581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov, predkladá Úrad pre dohľad nad zdravotnou starostlivosťou ( ďalej len „ úrad“ )  správu o stave vykonávania verejného zdravotného poistenia za rok 2007 (ďalej len „ správa“ ).

Správa sa zaoberá zhodnotením stavu verejného zdravotného poistenia za 2007,  je  doplnená tabuľkami a grafmi. Má štyri časti. 

Prvá časť správy charakterizuje makroekonomické, legislatívne a regulačné prostredie z pohľadu jeho vplyvu na verejné zdravotné poistenie. 

Možno konštatovať, že  rast ekonomiky v roku 2007 znamenalo získanie vyšších zdrojov  pre zdravotníctvo. V roku 2007 získané  zdroje zdravotníctva  predstavovali o 13,6 mld. Sk  viac ako v roku 2006, pričom verejné zdroje vzrástli o 8,5 mld. Sk a súkromné zdroje vzrástli o 5,1 mld. Sk. 

Výšku zdrojov v zdravotníctve ovplyvnili aj viaceré legislatívne zmeny. Dôležitou zmenou bolo zvýšenie platby štátu zo 4% na 5% priemernej mzdy. Táto zmena bola zavedená len na obmedzenú dobu štyroch mesiacov, ale priniesla do systému viac ako 2,0 mld. Sk.

Novela zákona o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov obmedzila možnosť  čerpania verejných zdrojov na zabezpečenie  činnosti zdravotných poisťovní na 4% z ročného úhrnu  poistného,  čím sa zefektívnilo nakladanie s verejnými zdrojmi.

Regulačné prostredie sa v roku 2007 oproti roku 2006 výraznejšie nezmenilo.

 Druhá časť správy sa zaoberá  naplnením zdrojov zdravotných poisťovní, konkrétne platením poistného a  s príjmami a výdavkami  zdravotných poisťovní.

Na poistnom trhu v roku 2007 pôsobilo 6 zdravotných poisťovní a to Všeobecná zdravotná poisťovňa, a.s., Spoločná zdravotná poisťovňa, a.s., Apollo zdravotná poisťovňa, a.s., Dôvera  zdravotná poisťovňa, a.s.,  Európska zdravotná poisťovňa, a.s., Union zdravotná poisťovňa, a.s. . 

Poistné na verejné zdravotné poistenie platia zamestnanci, samostatne zárobkovo činné osoby, zamestnávatelia, štát a tzv. samoplatitelia. Predpis poistného zdravotná poisťovňa odhaduje na základe údajov od platiteľov poistného, na základe údajov z ročného zúčtovania, na základe vlastného odhadu výšky poistného v prípade nepredložených výkazov o preddavkoch na verejné zdravotné poistenie  a po zohľadnení výšky poistného plateného za poistencov štátu.  

V roku 2007 bol predpis poistného vo výške 90,7  mld. Sk. V roku 2006 vykázali poisťovne predpis poistného 81,5 mld. Sk, čo je o 11,2% menej ako v roku 2007.

Zaplatené poistné (výber poistného) je skutočne zaplatené poistné platiteľmi poistného v danom roku a viaže sa k predpisu poistného. V roku 2007 bol výber poistného 87,3 mld. Sk, čo je 12,3% rast oproti roku 2006. V roku 2006 bol výber poistného 77,4 mld. Sk.

Zdravotné poisťovne v roku 2007 vykázali príjmy vo výške 88,9 mld. Sk, čo je o 9,4 mld. viac ako v roku 2006.  Najväčší podiel z uvedených príjmov tvorili daňové príjmy a to až 99,3%.

Výdavky zdravotných poisťovní v roku 2007 boli 88,3 mld. Sk, čo je o 9,0 mld. viac ako v roku 2006. Výdavky na zdravotnú starostlivosť boli 82,9 mld. (93,9%), výdavky na zabezpečenie činnosti poisťovní boli 4,3 mld. Sk (4,7%).

Pohľadávky zdravotných poisťovní sa oproti roku 2006 zvýšili o 0,8 mld. Sk, t.j. v roku 2007 stúpli na 13,8 mld. Sk oproti 13,0 mld. Sk v roku 2006. Pohľadávky voči poisteným tvorili v roku 2007 najväčší podiel z celkových pohľadávok a to 80,7%, t.j. 11,2 mld. Sk.

Záväzky v roku 2007 zdravotné poisťovne vykázali v sume 13,2 mld. Sk, čo je o 0,8 mld. Sk viac ako v roku 2006. Najväčší podiel na celkových záväzkoch mali záväzky voči poskytovateľom zdravotnej starostlivosti a to 11,1 mld. Sk (84,1%).

V roku 2007 zdravotné poisťovne vytvorili rezervy spolu vo výške 5,7 mld. Sk, čo bolo o 0,7 mld. viac ako v roku 2006. Najväčší podiel na rezervách spolu mali technické rezervy a to 5,3 mld. Sk, t.j. 93,0%, pričom v uvedenej sume sú zahrnuté technické rezervy na poistné plnenie vo výške 4,7 mld. Sk.

Zdravotné poisťovne v roku 2007 vykázali kladný hospodársky výsledok v celkovej výške 0,4 mld. Sk, z toho štyri poisťovne vykazovali kladný hospodársky výsledok v objeme 0,9 mld. Sk a dve poisťovne záporný hospodársky výsledok v objeme 0,5 mld. Sk.

V ďalšej časti sa správa zaoberá  financovaním poskytnutej  zdravotnej starostlivosti.

V roku 2007 bola zdravotná starostlivosť poskytovaná na základe uzatvorených   zmlúv   zdravotnými  poisťovňami  s poskytovateľmi  zdravotnej  starostlivosti. 

Zdravotné poisťovne nákupom zdravotnej starostlivosti zabezpečovali na základe vlastných manažérskych a strategických rozhodnutí odbornú zdravotnú starostlivosť založenú na princípe efektívnosti, dostupnosti a plynulosti. Zmluvy uzatvorené  s poskytovateľmi zdravotnej starostlivosti sa preto  v jednotlivých  zdravotných  poisťovniach  odlišovali v  počte a v  dohodnutých zmluvných cenách.
Zdravotná starostlivosť bola poskytovaná formou ambulantnej, ústavnej a lekárenskej starostlivosti tak, aby bola dostupná pre všetkých poistencov.
V roku 2007  zdravotné poisťovne evidenčne uznali výkony spolu vo výške 85,4 mld. Sk, čo je oproti roku 2006  nárast o 11 ,8 mld. Sk (16,1 %). 

Zdravotné poisťovne zúčtovali - finančne uznali -  výkony v hodnote 83,3  mld. Sk, čo predstavuje oproti roku 2006 nárast o 12, 1 mld. Sk (17,0%). 

Rozdiel medzi evidenčne uznanými a finančne uznanými výkonmi tzv. nadlimitné výkony oproti roku 2006 poklesli o 11,5% a boli na úrovni 2,1 mld. Sk.

Zdravotné poisťovne v roku 2007 uhradili 85,8 % z finančne uznaných výkonov, čo predstavovalo 71,5 mld. Sk. Po zohľadnení výkonov poskytnutých  v roku 2006, ale uhradených  v roku 2007  bolo percento úhrady finančne uznaných výkonov vo výške 99,5 %, čo vo finančnom vyjadrení je  82,8 mld. Sk. V porovnaní s rokom 2006 je to  viac o 9,3 mld. Sk (12,6%).

Predložená správa v ďalšej časti hodnotí aj uzatváranie zmlúv zdravotných poisťovní s poskytovateľmi zdravotnej starostlivosti, dodržanie verejnej minimálnej siete a využívanie vyhodnocovania indikátorov kvality pri uzatváraní zmlúv. Zaoberá sa aj problematikou nahlasovania  do zoznamu dispenzarizovaných poistencov a vedením zoznamov poistencov čakajúcich na poskytnutie  zdravotnej starostlivosti. Hodnotí  dodržiavanie práv a povinnosti poistencov vyplývajúcich  z  účasti na verejnom zdravotnom poistení, ktorú realizujú na základe zmluvy prostredníctvom  konkrétnej  zdravotnej poisťovne.  

Vybrané údaje použité v materiáli sú čerpané z podkladov zdravotných poisťovní. V súlade so zákonom č. 581/2004 Z.z. úrad predkladá správu o stave vykonávania verejného zdravotného poistenia za obdobie predchádzajúceho kalendárneho roka každoročne do 30. júna. Zdravotná poisťovňa predkladá úradu súvahu a výkaz ziskov a strát overený auditorom do šiestich mesiacov po uplynutí kalendárneho roka. Z uvedeného dôvodu údaje použité v materiáli neboli u všetkých zdravotných poisťovní overené auditorom.

Predložená správa bola prerokovaná Dozornou radou úradu na zasadnutí dňa 26.6.2008 a vzatá na vedomie uznesením č. 298/2008.

Správna rada úradu  prerokovala a schválila správu   uznesením č. 105/2008 na zasadnutí dňa 26.6.2008.

Správa bola predmetom medzirezortného pripomienkového konania. Vyhodnotenie medzirezortného pripomienkového konania tvorí prílohu správy.